P. Paška, predseda NR SR: (2007-05-18):
Otváram rozpravu. Písomne nemám prihlášky do rozpravy. Pýtam sa, či sa chce niekto prihlásiť ústne do rozpravy. Nie. Uzatváram rozpravu. A prerušujem rokovanie o tomto bode programu. Ďakujem pekne, pán guvernér Národnej banky a pán spravodajca. Ako posledný bod tejto schôdze bude správa o stave vysielania v Slovenskej republike a o činnosti Rady pre vysielanie a retransmisiu za rok 2006 . Poprosím teraz pani predsedníčku rady pani Valériu Agócs, aby nám túto správu priblížila. V. Agócs, predsedníčka Rady pre vysielanie a retransmisiu: Ďakujem pekne, za slovo. Vážený pán predseda, ctené panie poslankyne, páni poslanci, piatykrát predkladáme Národnej rade správu o stave vysielania v Slovenskej republike a o činnosti Rady pre vysielanie a retransmisiu. Priznám, až teraz sme dostali malú kritiku, že je príliš rozsiahla. Pravda, zároveň sme dostali aj pochvalu. Je rozsiahla, sľubujem, že budeme stručnejší o rok. Pravda je ale taká, že sme veľmi poctivo pracovali, je teda o čom referovať. Ak dovolíte, začnem niekoľkými štatistickými údajmi. Na Slovensku máme 31 rádií. Je to verejnoprávny Slovenský rozhlas s piatimi okruhmi a 30 držiteľov licencií. Z toho je 6 multiregionálnych, 14 regionálnych a 10 lokálnych vysielateľov. V roku 2006 rada udelila 5 nových licencií. V televízii ich máme, možno tomu ani veriť nebudete, až 111. Je to verejnoprávna Slovenská televízia s dvomi programovými okruhmi a 110 držiteľov licencií. Skladba je tu nasledovná, 10 multiregionálnych, 16 regionálnych a 84 lokálnych televízií. Licenciu na teletext vlastní 19 spoločností, 12 vysiela len videotext a 2 vysielajú len telenákup a reklamu. Dvojjazyčne, slovensky a maďarsky, vysiela 15 lokálnych televízií. V roku 2006 pribudlo nových 6 televíznych licencií. Do kompetencie rady patrí aj registrácia retransmisie pre káblových operátorov. V súčasnosti máme 152 registrácií so 734 000 prípojkami, čo je takmer o 30 000 prípojok viac, ako to bolo v roku 2005. Vlani pribudlo 9 nových. Medzi nimi sú aj mobilní operátori, ktorí pre legalizovanie svojich najnovších služieb požiadali tiež o registráciu. Činnosť rady v oblasti monitoringu bola v roku 2006 ovplyvnená predovšetkým voľbami do Národnej rady Slovenskej republiky a komunálnymi voľbami, ako aj ďalšími plánovanými monitoringmi a v neposlednom rade aj šetrením sťažností. Len na porovnanie, kým v roku 2005 v období príchodu módnych, ale predovšetkým nevkusných a nemorálnych reality šou na naše obrazovky sme prešetrili 563 sťažností, vlani keď už pokutami poučení vysielatelia boli podstatne opatrnejší, aj sťažností bolo len 213. Musím pripomenúť, že vďaka novele zákona o vysielaní a retransmisii, teda vďaka vám, poslancom, bolo zakotvené priamo do nášho zákona riešenie sťažností, čo nám umožňuje podstatne pružnejšie reagovať na podnety divákov a poslucháčov. Venovali sme, prirodzene, mimoriadnu pozornosť našim vytýčeným hlavným úlohám. V prvom polroku sme ukončili komparatívny monitoring spravodajstva televíznych staníc, STV, Markízy, TV JOJ a TA3 a taktiež monitoring volieb do Národnej rady. Na základe novely zákona o vysielaní a retransmisii, ktorá sprísňuje obsah upútaviek, sme urobili aj monitoring upútaviek na kontrolu dodržiavania § 19 ods. 2 písm. b). A môžem skonštatovať, že sme na základe tohto monitoringu začali až 34 správnych konaní pre možné porušenie zákona. Urobili sme aj monitoring spravodajstva a publicistiky v období volieb do orgánov samosprávy obcí. Hoci samotný zákon nám neukladá za povinnosť volebné poradenstvo, hlavne počas volebnej kampane pred komunálnymi voľbami, sme na základe množstva otázok vyčlenili a poverili dvoch právnikov, ktorí boli k dispozícii takmer nepretržite, v prvom rade pre lokálnych vysielateľov. Možno aj vďaka tomu bolo podstatne menej sťažností a podnetov, ako s tým počítali naši analytici. Základný rámec úloh rady aj na rok 2007 určuje zákon č. 308/2000 Z. z. K našim úlohám pre tento rok bude patriť najmä komparatívny monitoring spravodajstva vybraných televíznych vysielateľov. Chceme totiž porovnať, či áno a keď áno, do akej miery a v čom sa zmenil prístup spravodajcov, hlavne k politickým stranám po vlaňajších voľbách, a uskutočníme podobný porovnávací monitoring spravodajstva a publicistiky aj pri vybraných rozhlasových vysielateľoch. Je pravdou, že sme pôvodne plánovali zmonitorovať podiely európskej produkcie v televíziách, ale hlavne noví členovia rady trvali na monitoringu rádií, lebo sa obávajú, že Slovenský rozhlas stráca poslucháčov aj pre úpadok úrovne spravodajstva. Ja stará rozhlasáčka som sama veľmi zvedavá na tie výsledky. Iste so mnou súhlasíte, že aj kontrola európskej produkcie je veľmi potrebná, ale z kapacitných dôvodov by sme, teda pracovníci kancelárie, nezvládli paralelne aj bežné úlohy, aj tri rozsiahle monitoringy. Zvýšenie kvality monitoringu vysielania by malo priniesť nové automatizované televízne záznamové zariadenie, ktoré rada zakúpila v druhom polroku 2006 a od ktorého očakávame aj zvýšenie akcieschopnosti rady, ako aj odstránenie istého množstva zbytočných administratívnych úkonov. Rade sa vďaka navýšenému rozpočtu v oblasti kapitálových výdavkov podarilo zakúpiť aj softvér umožňujúci získať bližšie, presnejšie a verifikovanejšie údaje o pokrytí sledovanosti a počúvanosti jednotlivých vysielateľov. Pokiaľ ide o činnosť rady v licenčnej oblasti, táto sa realizovala hlavne v nasledovných oblastiach, udeľovaní nových a odnímaní existujúcich licencií a registrácií retransmisie, správnych konaniach v oblasti porušovania zákona o vysielaní a retransmisii. Boli to výberové konania na rozhlasové a televízne frekvencie. Musím tu ale poznamenať, že televízne frekvencie boli v roku 2006 v ponuke iba na jarnom výberovom konaní, pretože nová vláda vzhľadom na blížiacu sa digitalizáciu odporučila rade v budúcnosti už neprideľovať televíziám ďalšie frekvencie. Okrem toho rada riešila aj ďalšie parciálne otázky v licenčnej oblasti. Patrí sem napr. udeľovanie predchádzajúcich súhlasov s prevodom obchodných podielov rozhlasových a televíznych vysielateľov a tiež riešenie sťažností. V prípade odnímania alebo v tomto prípade zániku licencie som ja osobne mala najväčší vnútorný problém s licenciou rozhlasového vysielania BBC. Listom sme dali vysvetlenie k tejto problematike pre výbor pre kultúru a médiá, preto teraz len veľmi stručne. Tá licencia zanikla zo zákona, pretože neprispôsobili svoje právne pomery novému zákonu. Mali tak urobiť do 4. októbra 2001. S novými požiadavkami pristúpili potom, ako Rada guvernérov BBC v druhej polovici roku 2005 rozhodla zrušiť redakcie v jazykoch stredoeurópskych a východoeurópskych krajín, aby mohli ušetriť peniaze na spustenie televíznej stanice v arabskom jazyku. Kým televízne vysielanie BBC, iste viete, môžeme sledovať na Slovensku v nezmenenej podobe v rámci retransmisií v jazyku anglickom, v prípade držiteľa licencie vydanej na Slovensku sa musí dodržať aj zákon o štátnom jazyku. Oni však chceli vysielať na základe licencie, ale len v jazyku anglickom. Rada si je vedomá toho, že najkrajšia spisovná angličtina znela práve z Rádia BBC. A tiež, žiaľ, pre našich spravodajcov a publicistov boli a sú nasledovaniahodným príkladom v oblasti vyváženosti, nestrannosti a objektivity, ale naším prvoradým poslaním je dohliadať na dodržiavanie zákona. Situácia bola nasledovná. Predstavitelia BBC požiadali o zníženie územného rozsahu vysielania, teda že vrátia 2 frekvencie, na ktorých vysielali spolu so Slovenským rozhlasom, ale aj v jazyku slovenskom, a ponechajú si len hlavné mesto, bratislavskú frekvenciu, na ktorej by mali vysielať podľa ich predstáv 24 hodín denne v jazyku anglickom. To by však bolo bývalo, bohužiaľ, v príkrom rozpore s jazykovým zákonom. V oblasti ochrany ľudskej dôstojnosti a ľudskosti a problematiky ochrany maloletých v televíznom vysielaní rada uložila vlani 36 sankcií, 13 upozornení na porušenie zákona a pokuty v celkovej výške 4,28 mil. korún. Za porušenie ustanovení týkajúcich sa vysielania reklamy, telenákupu a sponzorstva sme uložili 24 pokút. V licenčných prípadoch tiež bolo niekoľko pokút. Činí to spolu 30,733 mil. korún. Do tejto sumy však nie sú zarátané pokuty, ktoré sme udelili Slovenskej televízii za prerušenie programu Slovensko hľadá superstar reklamnými blokmi. Vysielateľovi na základe zákona totiž to právna norma neumožňuje. Slovenská televízia za ten superstar dostala sankciu v celkovej hodnote 32,5 mil. korún. Tieto peniaze prichádzajú na účet postupne, pretože sa Slovenská televízia odvolala na Najvyššom súde proti jednotlivým rozhodnutiam, no zákon porušovala aj potom, keď už bol známy judikát Najvyššieho súdu, ktorý potvrdil rozhodnutie rady. Na záver už len toľko, že v lete 2006 sme sa presťahovali do nových priestorov na Kolársku ul. č. 6. Ak vás naša práca zaujíma, srdečne vás všetkých pozývam. A žiadam vás, aby ste podporili správu o vysielaní a o činnosti Rady pre vysielanie a retransmisiu. Ďakujem vám za pozornosť.